par to, kā tiek īstenota Eiropas Parlamenta un Padomes Regula (EK) Nr. 450/2003 par darbaspēka izmaksu indeksu (DII)

I.IEVADS

Ar Eiropas Parlamenta un Padomes 2003. gada 27. februāra Regulu (EK) Nr. 450/2003 par darbaspēka izmaksu indeksu (DII) nosaka tādu vienotu sistēmu dalībvalstīm, ko izmanto, lai sagatavotu salīdzināmus darbaspēka izmaksu rādītājus un iesniegtu tos Komisijai.

Darbaspēka izmaksu indekss novērtē ceturkšņa izmaiņas kopējās darbaspēka stundas izmaksās, kuras radušās darba devējiem, un tādējādi ļauj kontrolēt izmaiņas izmaksu spiedienā, ko rada ražošanas faktors “darbaspēks”. DII ir viens no euro rādītājiem, kas sniedz informāciju par ekonomikas attīstību eurozonā. Eurostat savā tīmekļa vietnē katru ceturksni publicē ziņu laidienu par stundas darbaspēka izmaksu indeksu, kurā iekļauta pilnīga datu kopa sadalījumā pa saimnieciskajām darbībām un darbaspēka izmaksu komponentiem (algas un ar algu nesaistītās izmaksas). Minētajā tīmekļa vietnē atrodami arī izaugsmes rādītāji pa ceturkšņiem un pa gadiem.

Saskaņā ar Regulas (EK) Nr. 450/2003 13. pantu Komisijai reizi divos gados ir jāiesniedz ziņojums Eiropas Parlamentam un Padomei. Tā kā retrospektīvās laikrindas tika analizētas iepriekšējos ziņojumos, šajā ziņojumā tiek vērtēta to darbaspēka izmaksu indeksa datu kvalitāte, kuri tika saņemti vēlāk — laikposmā no 2018. gada otrā ceturkšņa (2018. g. 2. cet.) līdz 2020. gada pirmajam ceturksnim (2020. g. 1. cet.). Tā kā Apvienotā Karaliste līdz 2020. gada 31. janvārim bija Eiropas Savienības dalībvalsts, šajā ziņojumā ir iekļauti arī šīs valsts nosūtītie DII dati.

Komisija 2003. gada jūlijā pieņēma Regulu (EK) Nr. 1216/2003, kurā sīkāk noteica kārtību, kas dalībvalstīm jāievēro, nosūtot savus rādītājus Komisijai, veicamās kalendārās un sezonālās korekcijas un valstu kvalitātes ziņojumu saturu. Komisija 2007. gada martā pieņēma Regulu (EK) Nr. 224/2007. Ar to groza Regulu (EK) Nr. 1216/2003 un paplašina darbaspēka izmaksu indeksa jomu, attiecinot to uz saimnieciskajām darbībām, kas definētas NACE 1. redakcijas L, M, N un O sadaļā. Minētajās sadaļās galvenokārt ir aptverti ārpustirgus pakalpojumi, kuru dinamika var atšķirties no tirgus pakalpojumu dinamikas. Turklāt 2007. gada augustā Komisija pieņēma Regulu (EK) Nr. 973/2007, ar ko groza vairākus tiesību aktus par īpašām statistikas jomām, tostarp par darbaspēka izmaksu indeksu, lai varētu īstenot NACE 2. redakcijā iekļauto saimniecisko darbību statistisko klasifikāciju.

Regulas (EK) Nr. 1216/2003 I pielikumā darbaspēka izmaksu indeksu kvalitāte ir definēta, izmantojot šādus kritērijus: atbilstība, precizitāte, datu iesūtīšanas punktualitāte, pieejamība un skaidrība, salīdzināmība, saskaņa un pabeigtība. Tā kā iepriekšējā ziņojumā par DII tika atzīts, ka pieejamība un skaidrība ir apmierinoša, šajā ziņojumā lielākā uzmanība tiks pievērsta atbilstībai, pabeigtībai, punktualitātei, precizitātei, salīdzināmībai un saskaņai.

II.VISPĀRĪGAIS PROGRESS LAIKPOSMĀ KOPŠ IEPRIEKŠĒJĀ ZIŅOJUMA

Kopš iepriekšējā ziņojuma pieņemšanas izmaiņas likumdošanas jomā nav notikušas. Tomēr Apvienotās Karalistes izstāšanās no Eiropas Savienības ietekmēja ES agregātus. Jo īpaši, sākot no 2020. gada 1. ceturkšņa, DII laidienos tiek atspoguļots ES27 jaunais sastāvs.

DII dati joprojām tika vākti, izmantojot uzlabotas datu nosūtīšanas standartus SDMX, un gada kvalitātes ziņojumi tika atjaunināti saskaņā ar grafiku līdz tā gada beigām, kas seko pārskata periodam.

DII dati tika pārvērtēti attiecībā uz jaunu pārskata gadu (2016), par kuru 2019. gadā kļuva pieejami jauni atsauces dati, kas iegūti no jaunākā darbaspēka izmaksu apsekojuma (LCS2016).

Dati stundas darbaspēka izmaksu līmenī tika atjaunināti trīs mēnešos pēc pārskata gada, pamatojoties uz DII datiem par 2019. gadu.

Visbeidzot, Darba tirgus statistikas darba grupa (LAMAS) apstiprināja jaunu veidni, ko izstrādājis Eurostat ar mērķi vākt informāciju par sezonālās korekcijas modeļiem, kurus dalībvalstis izmanto DII kontekstā.

Sīkāka informācija par šīm norisēm ir izklāstīta nākamajos punktos.

2.1. Uzlaboti datu vākšanas standarti

Statistikas datu un metadatu apmaiņas (SDMX) datu struktūru jaunākā versija joprojām tiek veiksmīgi izmantota, lai saņemtu dalībvalstu datus un sagatavotu DII, kā arī lai nosūtītu DII datus Eiropas Centrālajai bankai.

Automātiskās apstiprināšanas rīks (STRUVAL) tika izmantots, lai paziņotu dalībvalstīm par IT problēmām, kas konstatētas to DII datu sūtīšanas procesā.

2.2. Jaunas DII bāzes noteikšana

Darbaspēka izmaksu rādītāju dati tiek izklāstīti ciparu indeksu veidā, ko izsaka attiecībā pret attiecīgo bāzes gadu, un pēc definīcijas to vērtība ir 100. Tādējādi ciparu indeksi norāda darbaspēka izmaksu kumulatīvo pieaugumu līdz bāzes gadam.